कार्य में लापरवाही बरतने पर ग्राम सेवक निलंबित, 26 को नोटिस
कार्य में लापरवाही बरतने पर जिला परिषद सीईओ भगवती प्रसाद कलाल ने पंचायत समिति की बजरंगगढ़ ग्राम पंचायत के ग्राम सचिव बालमुकुंद कोली को निलंबित कर दिया है। इसके अलावा 26 अन्य को नोटिस जारी किए हैं।
सीईओ कलाल ने बताया कि पिछले कई दिनों से कार्य में उदासीनता बरतने एवं लापरवाही की शिकायतें मिल रही थी। जिला परिषद सीईओ एवं एसीईओ शनिवार को पंचायत समिति कार्यालय पहुंचे। उन्होंने अधिकारियों कर्मचारियों की 3 घंटे तक बैठक ली। बैठक में पंचायतीराज एवं ग्रामीण विकास के निर्माण कार्यों की धीमी गति को लेकर उन्होंने नाराजगी जताई। बार-बार निर्देश देने के बावजूद कार्य में संतोषजनक प्रगति नहीं होने से बजरंगगढ़ ग्राम सचिव को तत्काल प्रभाव से निलंबित कर दिया। साथ ही 26 अन्य को नोटिस जारी किए। ग्राम सचिव ने पिछले 5 सालों से समायोजन नहीं करवाया था।
साथ ही पिछले 6 महीनों से लगातार कहे जाने के बावजूद उसने इस दिशा में कोई प्रगति नहीं दर्शाई। बैठक में सीईओ के अलावा एसीईओ महेश परेवा, बीडीओ घनश्याम शर्मा सहित अन्य अधिकारी-कर्मचारी मौजूद थे।
hin_Deva hin_Deva hin_Deva hin_Deva